出門無馬行
作者：劉攽
朝代：宋

paragraphs: 市兒暮歸錢滿把，田翁秋收禾滿野。
人生勤苦必有獲，天事豈常遺拙者。
鄙夫能言知讀書，十五著論驚群儒。
文章不作少壯用，白髮垂領皮肉粗。
作官不如閒日多，得祿無若饑寒何。
百年陳人誰比數，滿眼貴士難經過。
欲爲揣摩心智短，欲學造請顔色赧。
黄金難成丹砂貴，紫芝將秀白日晚。
退居長安百不爲，出門無馬還步歸。
高天報施固有待，可得不如翁與兒。